รายงานพิเศษ รู้ทันและป้องกันโรคไวรัสตับอักเสบ
ช่วงนี้มีสาระดีๆ เกี่ยวกับการดูแลสุขภาพให้ปลอดจากโรคไวรัสตับอักเสบ  ซึ่งแม้โรคนี้เป็นเรื่องที่ป้องกันได้  แต่การละเลยไม่ให้ความสำคัญกับการป้องกันทำให้ทุกคนมีความเสี่ยง  

โรคไวรัสตับอักเสบเป็นโรคร้ายแรงชนิดหนึ่ง แม้อาการของโรคจะไม่รุนแรงมากก็ตาม  จากการสำรวจขององค์การอนามัยโลก พบว่าประชากร 320 ล้านคนทั่วโลก ติดเชื้อไวรัสตับอักเสบบี หรือซี อันเป็นสาเหตุของการเกิดโรคตับอักเสบเรื้อรัง  โรคตับแข็ง และโรคมะเร็งตับ  ซึ่งโรคมะเร็งตับพบบ่อยที่สุดในประเทศไทย  องค์การอนามัยโลกจึงกำหนดให้วันที่ 28 กรกฎาคมของทุกปี เป็นวันตับอักเสบโลก
 
ในส่วนของกรุงเทพมหานครซึ่งมีประชากรอาศัยอย่างหนาแน่นนั้น จากการรณรงค์ป้องกันโรคตับอักเสบและให้บริการตรวจคัดกรองโรคแก่ประชาชนโดยไม่เสียค่าใช้จ่าย เมื่อช่วงปลายเดือนที่ผ่านมา  ข้อมูลจากสถานบริการ  4 แห่งที่ประชาชนเข้ารับบริการ ประกอบด้วย โรงพยาบาลกลาง โรงพยาบาลตากสิน โรงพยาบาลเจริญกรุงประชารักษ์ และโรงพยาบาลสิรินธร  โดยผู้เข้าตรวจคัดกรอง 1,368 ราย  ในจำนวนนี้ตรวจพบไวรัสตับอักเสบบีและซี  82 ราย  ซึ่งเสี่ยงต่อการเกิดภาวะแทรกซ้อน  คือ เป็นโรคตับอักเสบเรื้อรัง  โรคตับแข็ง และโรคมะเร็งตับ
  
นายพิชญา นาควัชระ รองปลัดกรุงเทพมหานคร กล่าวว่า เพื่อคุณภาพชีวิตที่ดีของคนกรุงเทพมหานคร  ลดความรุนแรงของโรคไวรัสตับอักเสบ รวมถึงลดอัตราการป่วยการตาย  ให้ได้รับการรักษาอย่างทันท่วงที  กรุงเทพมหานครยังคงจัดกิจกรรมตรวจคัดกรองตับอักเสบจากเชื้อไวรัสอย่างละเอียดอีกครั้ง ซึ่งนอกจากกิจกรรมเฉลิมพระเกียรติสมเด็จพระเจ้าอยู่หัว คราวที่ผ่านมา จะเปิดให้บริการเพื่อถวายเป็นพระราชกุศล แด่สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ระหว่างวันที่ 6  – 10 สิงหาคมนี้  ณ โรงพยาบาลในสังกัดสำนักการแพทย์ เพิ่มขึ้นเป็น 5 แห่ง ประกอบด้วย  โรงพยาบาลตากสิน โรงพยาบาลสิรินธร โรงพยาบาลเจริญกรุงประชารักษ์ โรงพยาบาลกลาง  และโรงพยาบาลเวชการุณย์รัศมิ์

 สำหรับการป้องกันไวรัสตับอักเสบ ให้เลี่ยงการสัมผัสกับเลือด สารคัดหลั่ง จากผู้ป่วยซึ่งจะผ่านเข้าทางบาดแผลได้  ปัจจุบันป้องกันได้ด้วยการฉีดวัคซีน  อย่างไรก็ตามการตรวจคัดกรองเป็นเรื่องสำคัญ เพื่อรักษาและไม่เป็นพาหะสู่คนใกล้ชิดโดยที่เราไม่รู้ตัว